钦定古今图书集成/明伦汇编/闺媛典/第255卷 > 黄居堂妻沈氏
## 钦定古今图书集成/明伦汇编/闺媛典/第255卷 > 黄居堂妻沈氏

按《苏州府志》：“沈氏，吴江人。适黄居堂。堂家徒壁立，工
丹青。沈年二十四，方妊，堂死，殓毕即投缳。伯氏觉救，
泣曰：‘仲无后，倘生男，仲即不死’。沈拭涕，屏处一室，被
发垢面，勤刺绣，或手摹夫画，鬻斗粟自给。及产子元
吉，渐长，沈篝灯𦈞绩课之。每隆冬单衣，肤肉皴瘃，至
夜分欲寐，引针自刺其臂。邻妪怜以盘餐饷沈谢不”
受。年逾五十，吉妻以哭子死，吉目盲。沈携穉孙栖皋
峰山。亲刈草舂米，以供朝夕，苦节三十七年。崇祯十
年旌表。